
PËR KONTROLLIN FINANCIAR TË PERSONAVE JURIDIKË JOBANKARË QË KANË MARRË HUA NGA PUBLIKU I GJERË

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave

KUVENDI POPULLOR
I REPUBLIKËS SË SHQIPËRISË

VENDOSI:

Neni 1

Shoqëritë tregtare dhe personat e tjerë juridikë a fizikë jobankarë, të cilët në forma dhe mënyra të ndryshme kanë marrë hua nga publiku, do të jenë objekt i kontrollit në kuptim të këtij ligji nga një grup ekspertësh financiarë vendas dhe të huaj të caktuar nga Këshilli i Ministrave.
Ky kontroll do të përfshijë të gjitha çështjet që kanë të bëjnë me pozicionin financiar të shoqërisë dhe personit që do të kontrollohet, por sidomos me numrin e kreditorëve, me detyrimet financiare për t'u paguar, me lëvizjen e parave, si dhe me gjendjen e parave në arkë dhe depozitat në banka brenda e jashtë vendit.

Neni 2

Për mbikëqyrjen e kontrollit, pranë Këshillit të Ministrave gjatë gjithë periudhës së kontrollit vepron një grup mbikëqyrës me tre anëtarë të caktuar përkatësisht nga Kuvendi Popullor, Këshilli i Ministrave dhe Shërbimi i Kontrollit të Shtetit.
Për veprimtarinë e tyre anëtarët e grupit mbikëqyrës përfitojnë shpërblim mujor në masë të njëjtë me pagën e zëvendësministrit, për çdo muaj kalendarik që përfshin datën e fillimit, muajt vijues dhe datën e mbarimit të veprimtarisë.

Neni 3

Grupi mbikëqyrës ka për detyrë të bashkërendojë marrëdhëniet midis grupit të ekspertëve dhe subjekteve që i nënshtrohen kontrollit.
Ai kujdeset veçanërisht që grupit të ekspertëve t'i vihet në dispozicion i gjithë dokumentacioni i nevojshëm për ekspertimin financiar, si dhe mbikëqyr grupin e ekspertëve për zbatimin rigoroz të dispozitave të ligjit "Për kontabilitetin" e të standardeve ndërkombëtare për kontabilitetin.

Neni 4

Ekspertët financiarë të pavarur kanë të drejtë:
1. T'u kërkojnë drejtuesve dhe punonjësve të shoqërisë informacione, sqarime dhe dokumente, që duhen për të përmbushur detyrën.
2. Të kontrollojnë gjithë regjistrat a librat e shoqërisë, kontratat me kreditorët dhe dokumente të tjera të shoqërisë që lidhen me objektin e kontrollit, si dhe të marrin kopje të dokumenteve.
3. Të hyjnë dhe të kryejnë inspektime a kërkime në lokalet e shoqërisë, për të gjetur dokumentet dhe informacionin që u duhet.

Neni 5

Drejtuesit dhe punonjësit e shoqërisë që kontrollohet, të cilët pengojnë ose refuzojnë mbikëqyrësin a ekspertët për përmbushjen e detyrës së tyre, mbajnë përgjegjësi sipas nenit 235 të Kodit Penal.

Neni 6

Raportet përfundimtare të grupit të ekspertëve për rezultatet e kontrollit për çdo subjekt që i nënshtrohet kontrollit, i dorëzohen Kuvendit Popullor, Presidentit, Këshillit të Ministrave, Shërbimit të Kontrollit të Shtetit dhe Prokurorisë së Përgjithshme. Gjithashtu, këtyre organeve u dërgohen dhe raportet që harton grupi mbikëqyrës në realizim të detyrave të tij.
Këshilli i Ministrave bën publikimin e këtyre raporteve, duke respektuar për kreditorët kërkesat për mbrojtjen e të dhënave vetjake.
Këshilli i Ministrave urdhëron edhe publikimin e shumave të përfituara nga subjektet politike.
Komisioni Parlamentar për verifikimin e pasurisë është i detyruar të bëjë publike të gjithë emrat e funksionarëve politikë dhe të pjesëtarëve të familjeve të tyre, pasuritë e të cilëve ai i kontrollon, si dhe shumat e përfituara prej tyre në mënyrë të paligjshme nga marrëdhëniet me subjektet huamarrëse që i nënshtrohen kontrollit.

Neni 7

Ngarkohet Prokuroria e Përgjithshme, Komisioni Jashtëparlamentar i Kontrollit për Transparencën e skemave piramidale i miratuar në bazë të ligjit nr.8164, datë 21.11.1996 "Për sigurimin e transparencës në veprimtarinë e huamarrjes me pjesëmarrjen masive të individëve në Republikën e Shqipërisë", si dhe bankat e nivelit të dytë që të vënë në dispozicion të grupit të ekspertëve të gjithë dokumentacionin e nevojshëm që disponojnë në lidhje me objektin e kontrollit sipas dispozitave të këtij ligji.
Mbi bazën e këtij dokumentacioni Ministri i Financave, në bashkëpunim me grupin e ekspertëve, të kontrollojë veprimtarinë mashtruese piramidale të skemave të falimentuara dhe të raportojë në Kuvendin Popullor brenda tre javësh nga data e hyrjes në fuqi të këtij ligji.
Organi i prokurorisë ose gjykata, për subjektet e kontrolluara, mund të thërrasë me cilësinë e ekspertit kontrollorët e parashikuar në këtë ligj.

Neni 8

Ngarkohet Këshilli i Ministrave të nxjerrë aktet e nevojshme në zbatim të këtij ligji.

Neni 9

Ky ligj hyn në fuqi më datën 10.5.1997.

Shpallur me dekretin nr.1791, datë 13.5.1997 të Presidentit të Republikës së Shqipërisë, Sali Berisha 


